Kommissionens forordning (EF) nr. 611/2003
af 3. april 2003
om ændring af forordning (EF) nr. 2378/2002 om fravigelse af forordning (EF) nr. 1249/96 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 10, stk. 4, og
ud fra følgende betragtninger:
(1) Ved Kommissionens forordning (EF) nr. 2378/2002(3) er der fastsat bestemmelser om midlertidig fravigelse af de almindelige bestemmelser for import af korn som følge af vedtagelsen af Rådets afgørelser af 19. december 2002 om indgåelse af aftaler i form af brevveksling mellem Det Europæiske Fællesskab og Amerikas Forenede Stater(4) og mellem Det Europæiske Fællesskab og Canada(5) om ændring af indrømmelserne for korn i liste CXL, der er knyttet som bilag til GATT af 1994. For at løse praktiske problemer ved toldbehandlingen af import af blød hvede af høj kvalitet i tilfælde, hvor overensstemmelsescertifikater fremlægges, bør forordningens bestemmelser om sikkerhedsstillelse og importlicenser for blød hvede af høj kvalitet ændres.
(2) Efter artikel 7 i forordning (EF) nr. 2378/2002 kan de erhvervsdrivende undgå, at sikkerheden fortabes, hvis importørerne kan fremlægge en ny importlicens, der er udfærdiget i henhold til det toldkontingent for blød hvede af anden kvalitet end høj kvalitet, som forvaltes efter Kommissionens forordning (EF) nr. 2375/2002(6), ændret ved forordning (EF) nr. 531/2003(7).
(3) Bestemmelserne bør ophæves, da en sådan mulighed medfører en række praktiske problemer for toldmyndighederne og kan føre til misbrug af det pågældende toldkontingent.
(4) Der bør derfor foretages ændringer i forordning (EF) nr. 2378/2002.
(5) Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 2378/2002 foretages følgende ændringer:
1) Artikel 5 affattes således:
"Artikel 5
1. Uanset artikel 5, andet led, i forordning (EF) nr. 1249/96 kan importlicensansøgninger for blød hvede af høj kvalitet kun imødekommes, hvis ansøgeren skriftligt har forpligtet sig til på dagen for antagelsen af angivelsen til overgang til fri omsætning over for det pågældende kompetente organ at stille en særlig sikkerhed ud over den, der er fastsat i Kommissionens forordning (EF) nr. 1162/95(8). Denne yderligere sikkerhed er på 95 EUR/t.
Hvis importlicensen skal ledsages af et overensstemmelsescertifikat udstedt af Federal Grain Inspection Service (FGIS) eller Canadian Grain Commission (CGC) efter artikel 6, er den yderligere sikkerhed dog ikke påkrævet. Uanset artikel 10 i forordning (EF) nr. 1162/95 er sikkerheden for importlicenser i så fald på 6 EUR/t. I rubrik 24 i importlicensansøgningen og importlicensen angives det, hvilken type overensstemmelsescertifikat det drejer sig om.
2. Artikel 5, andet led, i forordning (EF) nr. 1249/96 gælder ikke for importlicensansøgninger for hård hvede, hvis licenser skal ledsages af overensstemmelsescertifikater udstedt af Federal Grain Inspection Service (FGIS) eller Canadian Grain Commission (CGC) efter artikel 6. Uanset artikel 10 i forordning (EF) nr. 1162/95 er sikkerheden for importlicenser i så fald på 6 EUR/t. I rubrik 24 i importlicensansøgningen og importlicensen angives det, hvilken type overensstemmelsescertifikat det drejer sig om."
2) I artikel 6, stk. 2, slettes ordene "og de underskrifter".
3) Artikel 7 affattes således:
"Artikel 7
Uanset artikel 6, stk. 3, i forordning (EF) nr. 1249/96 fortabes sikkerheden, når analysen af blød hvede af høj kvalitet og hård hvede af høj kvalitet viser, at de i bilag I omhandlede kriterier ikke er opfyldt, vedrørende den importlicens, der er omhandlet i artikel 10, litra a), i forordning (EF) nr. 1162/95 eller i artikel 5, stk. 1, andet afsnit, og artikel 5, stk. 2, i nærværende forordning, og den yderligere sikkerhed, der er omhandlet i artikel 5, stk. 1, første afsnit, i nærværende forordning."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. april 2003.